text: Godt råd: Hold dig i gang hver dag – så bliver du 90 år
  06 oktober 2016 kl. 16.02
  Johannes Elbæk fra Almind fejrede torsdag sin 90-års fødselsdag – ved at tage på arbejde som han plejer.
  
  Torsdag var der reception for stifteren af Landbomuseet  Kolding. Johannes Elbæk fylder 90 år. Men selvom alderen er fremskreden, så huserer han stort set hver dag på værkstedet på museet.
  Opskriften på det lange liv er, ifølge fødselaren, enkel.
  Johannes Elbæk, 90 år, stifter af Landbomuseet: "Hvis jeg ikke havde haft museet, så havde jeg været død for længe, længe siden."
  - Det er bare at holde sig i gang hver dag, og have noget at være optaget af. Noget man er glad for at skulle ud og i gang med, siger Johannes Elbæk til TV SYD.
  Gennem mange år drev han landbrug med grise på gården Lykkensborg i Almind. Her opstod hans store interesse for landbrugsmaskiner. Grundlaget for museet er netop Johannes Elbæks store, private samling, som i dag består af omkring 2.500 dele.
  Faktisk holder værkstedet og museet ham i live.
  - Hvis jeg ikke havde haft museet, så havde jeg været død for længe, længe siden, forklarer dagens fødselar.
  De frivillige på Landbomuseet bliver også sat i gang.
  - Han er dejlig person. Når han siger noget, så vil han gerne have opgaven udført. Det skal ikke udsættes til i morgen. Det er det her, han lever for, forklarer pensionist og ven Poul Jørgen Bloch.
  Johannes Elbæk ynder også at tale om det aktive liv blandt de frivillige medarbejdere.
  - Vi kan ikke garantere, men næsten love et længere og bedre liv, når de kommer og hjælper lidt her, slutter den aktive fødselar.
  Læs mere om Johannes Elbæks livsværk på Landbomuseets hjemmeside.
  Fakta om Landbomuseet Kolding
  Landbomuseet drives udelukkende af frivillige. Der er i løbet af året cirka 70 personer, der er aktive med bl. a. vagter i åbningstiden, rundvisere ved besøg af grupper, rengøring, græsslåning, kaffebrygning mv.Økonomisk klarer museet sig selv ved bl. a.  entreindtægter, udlejning af forskellige faciliteter som grillhytte, krolfbaner og lokaler. Der modtages ikke tilskud til driften.
  
  